বীরভূমের ‘অখ্যাত’ এক গ্রামের এই উদ্যোগ নজর কেড়েছে ইউনিসেফে’র। সোমবার ইউনিসেফে’র দুই উচ্চপদস্থ আধিকারিক ডেব্রিয়াল রোজারিও এবং দেবকুমার চক্রবর্তী কদমডাঙায় যান। গ্রাম ঘুরে সেখানকার বাসিন্দাদের সঙ্গে কথা বলেন তাঁরা। একইসঙ্গে প্রত্যেক পরিবারের হাতে উপহার হিসাবে বালতি, মগ, ডেটল হ্যান্ডওয়াশ, তোয়ালে এবং স্যানিটারি ন্যাপকিন তুলে দিয়েছে ইউনিসেফ। খয়রাশোলের যুগ্ম ব্লক উন্নয়ন আধিকারিক অভিষেক মিশ্র এদিন বলেন, ‘‘সারা রাজ্যে এটাই প্রথম প্লাস্টিকমুক্ত গ্রাম। এদিন তাই ইউনিসেফে’র আধিকারিকেরা এখানে এসেছিলেন।’’
প্লাস্টিকের দূষণ থেকে গ্রামকে বাঁচাতে প্রথমে উদ্যোগী হয়েছিল স্থানীয় এক স্বেচ্ছাসেবী সংস্থা। তারা গ্রামের অন্য বাসিন্দাদের বোঝায়, প্লাস্টিকের জন্য নালা বন্ধ হয়ে কী করে পুকুরের জল দূষিত হচ্ছে, কীভাবে দূষণ ছড়াচ্ছে চাষের জমিতে। ওই সংস্থার এক সদস্য শেখ আমিনুর বলেন, ‘‘প্লাস্টিকের জন্য পুকুরের জল দূষিত হয়ে মাছ মরে যাচ্ছে। ধানের জমির উর্বরতা কমে যাচ্ছে। আমরা গ্রামের মানুষকে বোঝানোর সিদ্ধান্ত নিই। আজ এ কাজে অনেকটাই সাফল্য পেয়েছি।’’
শুরুতে নাটক এবং গানের মাধ্যমে গ্রামের মানুষকে সচেতন করার কাজ শুরু করেছিল ওই স্বেচ্ছাসেবী সংস্থা। গ্রামের মানুষ এখন ৫০ মাইক্রনের নীচে কোনও প্লাস্টিক ব্যবহার করেন না। ব্যবহৃত প্লাস্টিক প্রতিদিন গ্রামের বাইরে একটি ভ্যাটে ফেলে দেওয়া হয়। সেখান থেকে ওই প্লাস্টিক সংগ্রহ করে রিসাইকেল করার জন্য পাঠিয়ে দেওয়া হয়। খবর পেয়ে গ্রামে এসে এ ব্যাপারে খোঁজখবর নেয় জেলাপ্রশাসন। এরপর গত ১০ জুলাই জেলাপ্রশাসনের তরফে কদমডাঙাকে প্লাস্টিকমুক্ত গ্রাম হিসাবে স্বীকৃতি দেওয়া হয়। ছবি— কেকা মুখোপাধ্যায়